寄德裕縣丞
作者：鄧肅
朝代：宋

paragraphs: 世人齪齪例卑嘶，槍榆不識南冥飛。
邂逅逢公能可意，笑呼文舉作羣兒。
扁舟十日繫楊柳，未忍憤然誇疾走。
官長雖嗔渠不聞，且覓吾徒絕詩酒。
笑談便覺無樊籠，勝景况復煩天公。
眼前突兀萬銀屋，河伯欲以山爲宮。
期公定非噲等伍，愛公高氣塞寰宇。
此行要須上九天，利磨干將斬張禹。